Bakony

Bakony [bakonj] estas mezalta montaro en Hungario en Transdanubio. Plejparto de la montaro troviĝas en departemento Veszprém. Bazaj informoj Areo: 4000 km2 Plej altaj montoj: Kőris-monto 709 m, Kék-monto 661 m, Som-monto 649 m, Meza-Hajag 646 m, Papod 644 m Rokaĵoj: karsto aŭ sedimentaj rokaĵoj, kalkŝtono, dolomito, marno, sude iom da vulkana bazalto Ofte oni aldonas la montojn ĉe Keszthely kaj norda Balatono al Bakony, kie menciindaj eksvulkanoj estas Badacsony kaj Tihany. Granda parto de la montaro naskiĝis dum la triaso kaj ĵurasio. Poste pro abrazio malaperis la tranĉaj montoj, restis nur mildaj deklivoj. Sur pinto de Kab-monto (599 m) televizia dissenda antenturo funkcias, kiu provizas la tutan nordan Transdanubion. Ĉe la Balatono oni kultivas vinberojn. Longe oni minadis en Bakony baŭksiton, manganon, karbon kaj kalkŝtonon. Plej grandaj urboj en la montaro estas Veszprém, Ajka kaj Zirc.